b'\n_START_ARTICLE_\nKairon kuninkaallinen ooppera\n_START_PARAGRAPH_\nKairon kuninkaallinen ooppera oli Kairon alkuper\xc3\xa4inen oopperatalo Egyptiss\xc3\xa4. Oopperatalo vihittiin k\xc3\xa4ytt\xc3\xb6\xc3\xb6n 1. marraskuuta 1869 ja se tuhoutui tulipalossa 28. lokakuuta 1971. Talo oli Afrikan ensimm\xc3\xa4inen oopperatalo._NEWLINE_Khedive Ismail oli tilannut oopperatalon rakennettavaksi juhlistamaan Suezin kanavan avajaisia. Talon suunnittelivat italialaiset arkkitehdit Pietro Avoscani ja Rossi. Talo suunniteltiin 850 hengelle ja se oli rakennettu p\xc3\xa4\xc3\xa4osin puusta. Oopperatalo sijaitsi Egyptin p\xc3\xa4\xc3\xa4kaupungissa Kairon Asbakin ja Ismailyyan kaupunginosien v\xc3\xa4liss\xc3\xa4._NEWLINE_Giuseppe Verdin ooppera Rigoletto oli valittu ensimm\xc3\xa4iseksi oopperaesitykseksi oopperatalon avajaisiin 1. marraskuuta 1869. Ismail oli suunnitellut hieman laajempaa esityst\xc3\xa4 uudelle teatterilleen. Oopperaesityksen valmistumisen kuukauden viiveen j\xc3\xa4lkeen, joka johtui Preussin sodasta, Verdin uusi ooppera Aida sai ensiesityksen Khedivial-oopperatalossa 24. joulukuuta 1871. _NEWLINE_Aikaisin aamulla 28. lokakuuta 1971 oopperatalo tuhoutui tulipalossa maata my\xc3\xb6ten. Kaikki puurakennelmat tuhoutuivat j\xc3\xa4tt\xc3\xa4en j\xc3\xa4lkeens\xc3\xa4 vain kaksi Mohammed Hassanin veist\xc3\xa4m\xc3\xa4\xc3\xa4 patsasta._NEWLINE_Alkuper\xc3\xa4isen oopperatalon tuhoutumisen j\xc3\xa4lkeen Kairo oli ilman oopperataloa miltei kaksi vuosikymment\xc3\xa4 ennen uuden Kairon oopperatalon valmistumista vuonna 1988.'